Naser Khader (RV), 2004-05-04:
Indledningsvis vil jeg understrege, at det er problematisk med de drypvise tiltag på teaterområdet.
Vi så gerne en omfattende revision af teaterområdet.
Det har vi efterlyst i flere omgange.
De sidste par tiltag på området har været enkeltvise justeringer af bevillinger, uden at vi har set på området i en sammenhæng.
Området har behov for en omfattende revision, har brug for en større gennemsigtighed, en klar lov, der medtager alle aspekter på området, og vi vil gerne have denne samlede revision, fordi vi netop prioriterer området meget højt, og fordi vores indtryk er, at man i teatermiljøet efterlyser en samlet plan.
Når det så er sagt, er vi sympatisk indstillet over for Socialdemokraternes intention om at forbedre vilkårene for DST-teatrene, men vi har mange forbehold over for den model, Socialdemokraterne foreslår.
Socialdemokraterne foreslår, at tilskudsvilkårene for teatrene under Det Storkøbenhavnske Teaterfællesskab ændres, så teatrene bringes på linje med landsdelsscenerne, hvad angår offentlige tilskud og krav om egenindtjening.
Socialdemokraterne anfører, at den dårlige økonomi på DST-teatrene har været genstand for stor offentlig debat, mens vi samtidig venter på en revision af strukturen i det københavnske teaterlandskab.
Det var bl.a. derfor, Det Radikale Venstre var med til at presse på for en ekstra bevilling til DST under efterårets forhandlinger om Det Kongelige Teater.
Vi ønskede os flere penge, men kunne kun få 6 mio. kr.
Socialdemokraterne påpeger nogle interessante tal vedrørende kravene til egenindtjening for de danske teatre.
Sammenlignet med andre teatre, f.eks. landsdelsscenerne, er DST-teatrene underlagt meget høje krav med hensyn til egenindtjening.
DST-teatrene har en egenindtjening på 47 pct., mens landsdelsscenernes ligger på ca. 27 pct. Principielt mener vi i Det Radikale Venstre, at krav om egenindtjening er et godt incitament til kvalitet og udbredelse, men spørgsmålet er, hvor grænsen skal gå.
Socialdemokraterne foreslår, at man slet og ret sænker kravet for DST til det niveau, som i dag gælder for landsdelsscenerne.
Der var altså tale om en budgetforøgelse på 12 pct. Socialdemokraterne foreslår altså en yderligere budgetforøgelse på omkring 20 pct.
I Det Radikale Venstres egen skitse til reform af teaterområdet, som vi fremsætter snart, foreslår vi, at DST får status som landsdelsscene, og derfor er vi også imødekommende over for Socialdemokraternes forslag, men man kan godt overveje visse finjusteringer, som vi gerne vil have diskuteret nærmere i Kulturudvalget under behandling af forslaget.
For det første: Vedrørende egenindtjeningskravene foreslås det, at kravene til DST om egenindtjening sænkes til niveauet for landsdelsscenerne fra 47 pct. til 27 pct.
For det andet: Hvis vi øger bevillingerne til DST, skal vi også have den regionale fordeling af kulturmidlerne for øje.
Spørgsmålet er, om det vil medføre en uheldig regional skævvridning af teaterudgifterne.
For det tredje og sidste: Man kan også se på de andre interessenters bevillinger til DST.
Spørgsmålet er, om DST overhovedet skal være et kommunalt anliggende fremover, eller om det måske var en mere oplagt opgave for de nye regioner.
Vi ser altså gerne en omfattende revision af teaterområdet, og vi er imødekommende over for Socialdemokraternes intention om at finde en løsning for DST-teatrene, men der er flere spørgsmål, vi gerne vil have afklaret i forbindelse med udvalgsarbejdet.